กองสมาร์ทแอสเซทพลัสคืนกำไร
&nbsp;
21 ส.ค. 2554

โพสต์ทูเดย์ — 3 กองทุนหุ้นกลุ่มสมาร์ทแอสเซสพลัสรับเงินคืนอัตโนมัติอีก 50 สตางค์ จ่อส่งกองใหม่เอาใจลูกค้า เชื่อหุ้นใกล้ปรับฐานเป็นจังหวะลงทุนรอบใหม่ 
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัสเปิดเผยว่า การปรับตัวของดัชนีหุ้นไทยส่งผลให้กองทุนหุ้นกลุ่มสมาร์ท (SMART) ของบริษัทสามารถรับซื้อคืนหน่วยลงทุนอัตโนมัติให้กับผู้ถือหน่วยลงทุนได้ 3 กองทุน ในอัตรากองทุนละ 0.50 บาทต่อหน่วย ได้แก่ กองทุนเปิดแอสเซทพลัสสมาร์ท (ASPSMART) กองทุนเปิดแอสเซทพลัสสมาร์ท 3 (ASPSMART3) และกองทุนเปิดแอสเซทพลัสสมาร์ท 4 (ASPSMART4)
ทั้งนี้ นับตั้งแต่ต้นปีกองทุน ASPSMART และ ASPSMART3 มีอัตราการรับซื้อคืนหน่วยลงทุนอัตโนมัติรวม 35% และ 20% ของเงินลงทุนเริ่มแรก ตามลำดับ ณ วันที่ 23 ก.ค. 2553 กองทุน ASPSMART และ ASPSMART3 ปรับตัวเพิ่มขึ้นนับตั้งแต่ต้นปีที่ 21.25% และ 21.50% ตามลำดับ ขณะที่ดัชนีหุ้นไทยปรับตัวขึ้น 14.39% 
สำหรับกองทุน ASPSMART4 ที่จัดตั้งเมื่อวันที่ 2 เม.ย. 2553 มีเป้าหมายผลตอบแทน 10% สามารถรับซื้อคืนหน่วยลงทุนอัตโนมัติให้กับผู้ถือหน่วยลงทุนที่ระดับ 5% ของเงินลงทุนเริ่มแรกได้แล้ว จากมูลค่าหน่วยลงทุนที่ปรับเพิ่มขึ้นผ่าน 10.50 บาทต่อหน่วยหรือ 5% ของเงินลงทุนเริ่มแรก หากตลาดยังขึ้นต่อเนื่อง อาจส่งผลดีต่อกองทุนสามารถปิดกองทุนได้ก่อนครบอายุ 1 ปี
บริษัทยังเตรียมขายกองทุน ASPSMART6 รองรับความต้องการของกลุ่มผู้ลงทุนเดิม หลังคาดว่าราคาหุ้นปรับตัวขึ้นจนถึงระดับมูลค่าตามปัจจัยพื้นฐานแล้วอาจปรับฐานลง ซึ่งเป็นโอกาสลงทุนรอบใหม่
“คาดว่าตลาดหุ้นน่าจะยังขึ้นได้อีกจากปัจจัยบวก เช่น ผลทดสอบภาวะวิกฤตของธนาคารในยุโรปและตัวเลขเศรษฐกิจของสหรัฐที่ออกมาดีกว่าการคาด การปรับเพิ่มประมาณการเศรษฐกิจปี 2553 ซึ่งเป็นจุดที่ทำให้เม็ดเงินลงทุนต่างชาติกลับมาเพิ่มน้ำหนักการลงทุนในตลาดจากการเปิดสถานะซื้อ (Long) ในตลาดซื้อขายล่วงหน้า” นางลดาวรรณ กล่าว